Les Aventures de Tintin

Les Aventures de TintinA colleçion a no dispoñe de un nomme offiçiâ in zeneise, da-o momento ch’a no l’é ancon stæta traduta inte sta lengua. Into Prinçipato de Monego, donde incangio l’é stæto traduto trei di vintiquattro volummi, a l’é conosciua co-o nomme de Tintin per munti e valade. a l’é unna colleçion belga de stöie disegnæ, dæta a-a luxe e produta da-o 1929 a-o 1983 da Hergé (nommiagio de Georges Remi) e basâ in sciô personaggio de fantaxia Tintin, ch’o dà o nomme a-a collaña mæxima.

Graçie a-e seu duxentoçinquanta mioin de còpie stæte vendue, Les Aventures de Tintin o l’é un di produti de stöie disegnæ ciù avvoxæ e conosciui do vinteximo secolo. I volummi da colleçion en stæti traduti inte un çentanâ de lengue, anche de minoransa, e an conosciuo ben ben d’adattaçioin pe-o cine, a televixon e o tiatro. E avventue an leugo inte un universo o ciù de vòtte realistico e presentan di personaggi da-o carattere ben definio. O personaggio prinçipâ o l’é Tintin, un zoeno ch’o travaggia da reporter, accompagnou inte seu avventue da-o cagnetto Milou. Da maniman che e neuve avventue en stæte scrite e disegnæ l’é comparso di atri personaggi che saieivan diventæ ricorrenti, comme o capitanio Haddock (ch’o saiæ fiña vegnuo un di personaggi prinçipæ de stöie da collaña), i investigatoî Dupond e Dupont ò o professô Tournesol.

E avventue da colleçion en contestualizzæ inta stöia do vinteximo secolo za da-a primma sciortia, ambientâ inte l’Union Sovietica do 1929 e inta Repubrica de Weimar. Anche e avventue pubricæ ciù tardi an da fâ con di contesti de realtæ, comme o Congo do 1930 (che alantô a l’ea colònia do Belgio), l’America do nòrd do 1933, a Ciña occupâ da-i giapponeixi do 1934, l’Inghiltæra, o Belgio e a Scòçia do 1937, un stato de fantaxia de l’Euröpa de l’est ch’o se peu identificâ con l’antigo Regno da Iugoslavia do 1940 e l’Austria dòppo l’invaxon di todeschi, pe arrivâ fin à in sciâ Luña, a-o desvio d’arioplen e a-i dittatoî sudamerichen. A realizzaçion da ciù parte de ste ambientaçioin a l’é stæta poscibile pe mezo de un travaggio de reçerca approfondio da parte de l’autô.

O stilo ch’o caratterizza e pagine (un træto ciæo e netto, sensa di segni che no seggian quelli essençiæ), dapeu ciammou co-o nomme de ligne claire, o rende a serie unna precursoa e un modello de referensa pe-a scheua franco-belga de stöie disegnæ.

 Nòtte 

 Atri progetti 

Categorîa:Letiatûa